<classify> IMEELEZWA kwamba kufanyika kwa mkutano wa wakuu wa nchi na serikali wa Jumuiya ya Maendeleo Kusini mwa Afrika SADC katika Kituo cha Kimataifa cha Mikutano cha Julius Nyerere JNCC ni heshima kubwa kwa Tanzania na Mwalimu Nyerere ambaye ni miongoni mwa waasisi wa jumuiya hiyo.Akizungumza na waandishi wa habari jijini hapa jana, Mkurugenzi Mtendaji wa Ukumbi wa Mikutano wa Kimataifa wa Arusha AICC na JNCC, Elishilia Kaaya, alisema taasisi hiyo imefurahishwa na uamuzi wa SADC kufanya mkutano kwenye kituo kilichopewa jina la Mwalimu Julius Nyerere ambaye ni miongoni mwa viongozi waliokuwa mstari wa mbele katika uanzishwaji wa jumuiya hiyo na ukombozi wa nchi za Kusini mwa Afrika.SADC kuamua kufanya mkutano katika kituo chetu cha JNICC ni heshima kwa Tanzania na Mwalimu Nyerere hasa kutokana na mchango wake katika ukombozi wa nchi zilizo kusini mwa Afrika uliopelekea kuanzishwa kwa jumuiya hii, alisema.Kaaya aliishukuru serikali ya Tanzania na SADC kwa uamuzi huo ambao alisema umeipa nchi heshima na kuonesha kwa vitendo namna ambavyo jumuiya hiyo inaheshimu mchango wa Tanzania katika kuanzishwa kwake. Alisema kituo hicho kinaendelea kufanya maandalizi ya msingi kwa kushirikiana na seriklai ya Tanzania ili kuhakikisha huduma zitakazohitajika zinatolewa kwa viwango vya hali ya juu.Sisi ni taasisi yenye uzoefu mkubwa katika kuhudumia mikutano ya kimataifa kama hii ya SADC na tuna timu ya watu wenye uzoefu katika kuhudumia wageni wa kimataifa kama kaulimbiu yetu inavyosema ya kuleta dunia Tanzania, alisema.  <topic>: KITAIFA 